Vrou deur eie motor vasgepenParamedici het die vrou in die oprit aangetref (Foto: Verskaf) ŉ Vrou is Maandag ernstig beseer toe haar motor klaarblyklik by ŉ huis in Elardus Park, Pretoria, vorentoe gerol en haar teen die hek in die oprit vasgepen het. Shawn Herbst, woordvoerder van Netcare 911, sê paramedici is die middag om 13:21 na die huis ontbied. By hul aankoms op die toneel het hulle die vrou in die oprit aangetref. “Sy was omtrent vergruis,” het Herbst gesê. Paramedici het die vrou op die toneel begin behandel. Nadat hulle haar kon stabiliseer, is sy per helikopter na ŉ gespesialiseerde fasiliteit geneem vir verdere mediese behandeling. ŉ Paar uur later is paramedici na ŉ bouterrein naby die N14 in Krugersdorp ontbied waar ŉ man dood is weens ŉ elektriese skok. Die man was glo besig om onwettige kragverbindings te ontkoppel. Herbst sê paramedici het om 17:24 by die bouterrein aangekom waar hulle die man op die grond aangetref het. Hy is op die toneel dood verklaar.